Afrikaans my taal – toortsie.com
Sleutelwoord: Afrikaans my taal
Verklaring oor my taal…
Februarie 21, 2018 April 22, 2019 ~ Toortsie	~ 44 Kommentaar
Aangesien dit vandag Internasionale Moedertaaldag is, pos ek graag weer hierdie bloginskrywing wat ek baie lank gelede geskryf het. Hierdie bloginskrywing word steeds daagliks gelees en, van al my skryfwerk, die een wat die tweede meeste gelees word. Soos Wolfie sê, kom ons wees trots op ons taal!
Afrikaans is my taal. My Moedertaal. Die taal waarvoor ek lief is. Die taal wat ek nog my lewe lank in die huis praat, waarin ek skool gegaan het en waarin ek onderrig is op universiteit. Ek is NIE ‘n taalkundige nie en is baie meer syfervaardig en musikaal as taalvaardig. Maar dis my taal. Dis die taal waarin ek blog. Ek lees wel soms Engels en praat dit ook as dit nodig is sonder verset, maar ek verkies beslis ‘n Afrikaanse boek. As ‘n boek oorspronklik in ‘n ander taal geskryf is, en oorvertaal is na Afrikaans, verkies ek die Afrikaanse weergawe. Dis die taal waarin ek gemaklik is.
Al kry ek al die kritiek in die wêreld, al dink ander dalk dis ‘n kombuistaal, sal ek, sover moontlik, vir die res van my lewe Afrikaans praat en dit probeer bevorder op alle terreine binne my bereik. Ek kan met trots sê dat ons plaaskinders se taalgebruik verbeter danksy my betrokkenheid. Ek het al ‘n Xhosa-sprekende kind op ‘n eistedfodd laat sing: “So ry die trein.” Pragtig!
Ek GUN elke persoon in die wêreld om die taal van sy keuse te praat. Ek dink nie Afrikaans is ‘n beter taal as ander tale nie. Maar ek verkies Afrikaans!!
Wie weet wat op die maagkant van hierdie T-hemp staan??? 😀
Oktober 25, 2017 Oktober 25, 2017 ~ Toortsie	~ 29 Kommentaar
Oktober 17, 2017 April 22, 2019 ~ Toortsie	~ 44 Kommentaar
Maart 21, 2017 Maart 22, 2017 ~ Toortsie	~ 21 Kommentaar
Ons kon Saterdagaand die laaste Afrikaans is Groot van die seisoen gaan kyk. Wat ‘n voorreg! Dit was fantasties! Luisterryk! Mooi! Uitstekend! Net die beste! Elke oomblik genot. Die sangers was uistekend, die dansers fantasties. Elke item was ‘n vertoning op sy eie. Alles was van uitstaande gehalte en ek is trots dat hulle ‘n skoon konsert gehou het, sonder ‘n gevloek en ander vulgêriteit wat soveel kere op verhoë gebeur nie.
Maar weet julle wie het my gedagtes vasgevang? Steve Hofmeyer. Ja, ou Steve.
Steve is een van daardie mense oor wie ‘n mens nie neutraal kan voel nie. Of jy haat hom, of jy hang hom aan. Dis net die tipe persoon wat hy is! Hy hou van reaksie en lok dit uit hoe ver hy kan, en hy gee regtig nie om waar jy teenoor hom staan nie. Hy weet wie hy is, waarin hy glo, is ‘n uitstekende sanger en sê en doen wat hy wil. Aspris. Om reaksie uit te lok.
Ek weet hierdie bloginskrywing gaan nou ook reaksie wil uitlok, en dis nie my bedoeling dat Steve nou hier uitmekaar getrek gaan word nie. Ek vra dat u dit nie sal doen nie. Mense wat my blog volg, sal weet dat dit nie my manier van doen is om mense hier te verskeur en vernietig nie.
Ek is nie die tipe persoon wat mense aanhang nie, so ek hang hom ook nie aan nie. Ek haat hom ook nie. Wat ek hier skryf, het niks met sy persoonlike lewe te doen en hoe hy sy lewe leef nie, ek stem nie noodwendig daarmee saam nie. MAAR ek dink hy is ‘n uitstekende kunstenaar. Wanneer hy die verhoog betree, eien hy dit. Hy is meester van die verhoog. Hy maak goeie musiek. Baie goeie musiek met goeie melodie en harmonie. Musiek wat tydloos is wat oor jare nog goeie musiek sal wees. Daarvoor kan ek nie anders as om hom te eer nie.
Nou ja, Afrikaans ís groot. Baie groot. Groot, groot, groot! Ek is trots op ons Afrikaanssprekendes wat nog lief is vir ons taal. Ek is trots op RSG en die FAK en soveel ander instansies wat moeite doen om ons taal te bevorder. Ek is trots op elke persoon wat probeer om ‘n mooi Afrikaans te praat wat nie deurtrek is met anglisismes en sommer enige Engelse woord wat mode is nie.
Ek is lief vir Afrikaans. Ek is lief vir my taal. Mag Afrikaans nog lank voortleef in ons monde, ons harte, ons skryfwerk. Persoonlik voel ek dat dit die minste is wat ons kan doen (minimal), om as Afrikaanssprekendes eienaarskap oor ons taal te aanvaar.
Finesse: Wat maak die verskil?
My taal, o my taal
Mei 3, 2015 Februarie 9, 2017 ~ Toortsie	~ 32 Kommentaar
Eendag, lank gelede, op ‘n nuwejaarsoggend, het ‘n trol wie ‘n sleg oujaar beleef het, my erg beledig oor my taal, oor ek opgewonde is oor mense wat in Afrikaans skryf op hul blogs, oor Suid-Afrikaners wat in die buiteland steeds my taal praat en dit selfs in die buiteland probeer bevorder. My taal bly steeds my taal, die taal waarvoor ek lief is, die taal waarin ek met my kinders en kleinkinders praat, waarin ek bid, waarin ek vry.
Ek is nie een wat eintlik aan protesoptogte en veldtogte, boikotaksies en petisies deelneem nie. Die ouens wat lief is vir sulke maniere van aksies, sal sê ek is ‘n draadsitter, wat ek beslis nie is nie. Ek weet presies waar ek staan, waarin ek glo, daar is net verskillende maniere van doen.
So lief soos ek vir my taal is, besef ek dat Afrikaans maar een van 11 tale in ons land is, en seker nie die taal wat deur die meeste mense gepraat word nie. Ons kan dus seker nie aandring dat Afrikaans spesiale behandeling moet geniet nie.
Op ‘n stadium het afrikaanse advertensies erg verminder en afgeskeep geword, maar dit voel tog of daaraan aandag gegee word. Ek was nog altyd gewoond dat daar darem op my kruideniersware Afrikaans ook verskyn, tot ek vanaand my koskas deurgekyk het en behoorlik ontnugter is! 😦 Stilletjies, sonder dat ek besef het, het die afrikaanse woorde by die agterdeur uitgesluip.
Ek het eers by myself gedink dat ‘n mens dalk die handelsmerke wat nog Afrikaans op het, moet ondersteun, maar helaas, dán gaan ons honger ly.
Ná baie gesoek, was Selati suiker darem daar met Afrikaans op. Waar bruismeel altyd aan die een kant Engels was en aan die ander kant van die pakkie Afrikaans, is dit nou weerskante Engels. All Gold tamatiesous praat nog Afrikaans. Rooibos tee se enigste afrikaanse woord, is “rooibos”. My bakkie neute het ook een afrikaanse woord op, en dit is die handelsmerk, “Padkos”. Die slaghuis se boks sê Excelsior plaasvars vleis. Mrs Balls het my nie teleurgestel nie, haar afrikaanse klante is nog belangrik vir haar. Marina Braaisout is nog Afrikaans en Cartwrights Kerriepoeier het selfs ‘n afrikaanse hoenderkerrieresep op! En dit, dames en here, is die somtotaal van Afrikaans in my koskas.
Dis sulke tye wat ek maar net meer en meer besef: Niemand anders gaan ons taal vir ons beskerm nie, net ons kan dit doen. Ons kan aggressief daarop aandring en dalk nog meer mense afsit, of, ons kan sorg dat die Afrikaans wat ons praat en skryf, van goeie gehalte is. Ons kan ook goeie afrikaanse musiek ondersteun en afrikaanse boeke, tydskrifte en koerante koop. En skryf op blogs! Solank ons Afrikaans praat en sing en skryf, sal dit nie sommer uitsterf nie.
Intussen, lyk dit my, kry ons Engels sommer saam met ons oggendkoffie in.
Lekker slaap! Toortsie
So ‘n nágedagte: Ek is só dankbaar WordPress se base weet dat Afrikaans vir ons belangrik is en dat ons ons blogging in Afrikaans mag doen. Dankie, WP, julle is bobaas! 🙂
548 538 ste persoon wat hier inloer! Baie dankie en welkom! Hoop jy loer weer in.